钦定古今图书集成/明伦汇编/官常典/第737卷 > 高巍
## 钦定古今图书集成/明伦汇编/官常典/第737卷 > 高巍

按《明外史》本传：“‘巍，辽州人。尚气节，能文章。母萧有痼
疾，巍左右侍奉，至老无少懈。母死，蔬食，庐墓三年。洪
武中，旌孝行，由太学生试前军都督府左断事，疏垦
河南、山东、北平荒田。又条上抑末技、慎选举、惜名器
数事，太祖嘉纳之。寻以决事不称旨，当罪，减死戍贵
州关索岭。特许弟侄代役曰以旌孝子’。建文帝即位”，
上疏乞归田里。未几，辽州知州王钦应诏辟巍，巍因
赴吏部上书论政事。时用事者皆议削诸王，独巍与
御史韩郁先后请加恩。略曰：“高皇帝分封诸王，比之
古制，既皆过当。诸王又率多骄逸不法，违犯朝制，不
削朝廷，纪纲不立，削之则伤亲亲之恩。贾谊曰：‘欲天
下治安，莫如众建诸侯而少其力。力少则易使以义，
国小则无邪心，真裁制诸侯之良策也。今盍师其意，
勿行晁错削夺之谋，而效主父偃推恩之策，命秦、晋、
燕、蜀子弟分王于齐、兖、吴、楚、湘潭，齐、兖、吴、楚、湘潭子
弟分王于秦、晋、燕、蜀，其馀宁、辽、谷、代、庆、肃等比类而
分王之。如此则藩王之权，不削而自削矣。臣又愿益
隆亲亲之礼，岁时伏腊，使人馈问贤者，下诏褒赏之。
骄逸不法者，初犯容之，再犯赦之，三犯不改，则告太
庙废处之，岂有不顺服者哉’？”书奏，帝颔之。已而燕兵
起，命从李景隆出师，参赞军务。巍复上书言：“臣愿使
燕披忠胆，陈义礼，晓以祸福，感以亲亲之谊，令休兵
归藩，代朝廷十万师。”帝壮其言，许之。巍至燕，自称国
朝处士。高巍再拜上书：“燕王殿下：太祖上宾，天子嗣
位，布维新之政，天下爱戴，皆曰内有圣明，外有藩翰，
成康之治，再见于今矣。不谓大王显与朝廷绝，张三
军，抗六师，臣不知大王意何也？今在朝诸臣，文者智
辏，武者勇奋，执言仗义，以顺讨逆，胜败之机，明于指
掌。皆云大王借口诛左班文臣，实则吴王濞故智，其
心路人所共知。巍窃恐奸雄无赖，乘隙奋激，万一有
失，大王得罪先帝矣。今大王据北平，取密云，下永平，
袭雄县，掩真定，虽易若建瓴，然自兵兴以来，业经数
月，尚不能出蕞尔一隅地。且大王所统将士，计不过
三十万，以一国有限之众，应天下之师，亦易罢矣。大
王与天子义则君臣，亲则骨肉尚生离间，况三十万
异姓之士，能保其同心协力，效死于殿下乎？巍每念
至此，未始不为大王洒泣流涕也。愿大王信巍言，上
表谢罪，再修亲好。朝廷鉴大王无他，必蒙宽宥，太祖
在天之灵亦安矣。倘执迷不悟，舍千乘之尊，捐一国
之富，恃小胜，忘大义，以寡抗众，为侥幸不可成之悖
事，巍不知大王所税驾也。况大丧未终，毒兴师旅，其
与泰伯、夷、齐求仁让国之义，不大迳庭乎？虽大王有
肃清朝廷之心，天下不无篡夺嫡统之议，即幸而不
败，谓大王何如人？”巍白发书生，蜉蝣微命，性不畏死。
洪武十七年，蒙太祖高皇帝旌臣巍孝行。巍窃自负，
“既为孝子，当为忠臣。”死忠死孝，巍至愿也。如蒙“赐死，
获见太祖在天之灵，巍亦可以无愧矣。”书数上，皆不
报。已而景隆兵败，巍自拔南归。至临邑，遇参政铁铉，
相持痛哭。奔济南。誓死拒守，屡败燕兵。及燕王破京
城，巍自经死驿舍。福王时，赠太常少卿，谥忠毅。